กระทรวงเกษตรฯ เดินหน้าแผนฟื้นฟู พืชผลทางการเกษตร  พบได้รับผลกระทบทางการเกษตรกว่า 65,000 ไร่
กระทรวงเกษตรฯ เดินหน้าแผนฟื้นฟู พืชผลทางการเกษตร หลังน้ำลด เบื้องต้นพบมีพื้นที่ที่ได้รับผลกระทบทางการเกษตร กว่า 65,000 ไร่ แนะปรับสภาพดินอย่างถูกวิธีนายสุรจิตต์ อินทรชิต รองปลัดกระทรวงเกษตรและสหกรณ์ เปิดเผยถึงสถานการณ์พายุปาบึก พัดผ่านภาคใต้ของประเทศไทย ตั้งแต่ช่วงวันที่ 4 มกราคม 2562 เป็นต้นมา จนถึงวันนี้  6 มกราคม 2562 ซึ่งขณะนี้สถานการณ์ได้คลี่คลายลงแล้ว กระทรวงเกษตรและสหกรณ์ โดยกรมส่งเสริมการเกษตร ได้สั่งให้เตรียมการและเตรียมความพร้อมรับมือพายุ และแผนการฟื้นฟูหลังน้ำลด โดยกำชับ เกษตรจังหวัด ทั้ง 14 จังหวัดภาคใต้ และ อีก 2 จังหวัด คือ ประจวบคีรีขันธ์ และเพชรบุรี ให้เฝ้าติดตามข่าวสาร ประเมินสถานการณ์ และรายงานให้ทราบถึงความคืบหน้า ตามที่รัฐมนตรีว่าการกระทรวงเกษตรและสหกรณ์สั่งการ ตั้งแต่ก่อนพายุปาบึกจะเข้าและลงพื้นที่สำรวจความเสียหาย พร้อมเยี่ยมเยียนเพื่อฟื้นฟูพืชผลทางการเกษตรหลังน้ำลดทันทีขณะที่ นายสำราญ สาราบรรณ์ อธิบดีกรมส่งเสริมการเกษตร เปิดเผยว่า ในหลายพื้นที่ยังมีน้ำท่วมขัง ส่งผลต่อพืชผลการเกษตรโดยเฉพาะยางพาราและปาล์ม และพืชอื่นๆ โดยในพื้นที่หลังน้ำลดระยะแรกที่ดินยังเปียกอยู่ ห้ามคนและสัตว์เลี้ยง รวมถึงเครื่องจักรกลเข้าไปเหยียบย่ำในพื้นที่แปลงปลูก ส่วนในพื้นที่ที่มีน้ำท่วมขังอยู่ ควรหาทางระบายน้ำออกโดยเร็ว เมื่อพื้นที่เริ่มแห้งพอที่จะเข้าไปปรับสภาพดินเพื่อปลูกได้ ให้ทำการไถพรวนและตากดินไว้ เพื่อให้ดินแห้งมากขึ้น และควรหาปุ๋ยหมักหรือปุ๋ยคอกเก่าคลุกเคล้ากับดิน เพื่อให้ดินมีความอุดมสมบูรณ์เหมาะแก่การปลูกพืช รวมทั้งการใช้เชื้อไตรโคเดอร์มาใส่ลงไปในดิน จะช่วยป้องกันโรครากเน่าโคนเน่าได้ นอกจากนี้ได้มอบหมายให้ศูนย์ส่งเสริมเทคโนโลยีการอารักขาพืชทั้ง 9 ศูนย์ ทั่วประเทศ ผลิตเชื้อไตรโคเดอร์มา เพื่อช่วยป้องกันโรคที่อาจจะเกิดหลังน้ำลดได้ โดยเบื้องต้นได้สั่งการให้ผลิตเชื้อไตรโคเดอร์มา จำนวน 65,000 กก. เพื่อรองรับพื้นที่ที่ได้รับผลกระทบทางการเกษตรกว่า 65,000 ไร่